jkorsvik/nowiki_second_scrape_merged huggingface dataset:
Tullow

Tullow (irsk: An Tulach, «liten høyde/haug») Tulach Ó bhFéidhlim/Tullowphelim) er en by i grevskapet Carlow i Irland. Den ligger ved elven Slaney, ved stedet hvor N81 krysser elven. Per 2016 utgjorde byens befolkning på 4 673 personer.I 1798 ble den katolske presten John Murphy tatt av engelske styrker i nærheten av Tullow, og henrettet på byens torg 2. juli for sin rolle i det irske opprøret. Det er reist en statue av ham på stedet. Det er et lite museum med informasjon om denne perioden og annen lokalhistorie.


== Referanser ==


== Eksterne lenker ==
Offisielt nettsted 
(en) Tullow – kategori av bilder, video eller lyd på Commons
Myshall

Myshall er en liten landsby i Carlow i Irland. Den ligger i åssiden opp mot Mount Leinster. 


== Referanser ==


== Eksterne lenker ==
(en) Myshall – kategori av bilder, video eller lyd på Commons
Barrow (elv)

Barrow (irsk: An Bhearú) er en elv i Irland. Den er en av «De tre søstre»; de andre to er Suir og Nore. Barrow er den lengste av disse elvene og den nest lengste i Irland, etter Shannon. Den møter Suir i Waterford, og de to elvene renner sammen ut i havet i fjorden hvor byens havn ligger. Nedslagsfeltet til elven Barrow er 3 067 km2 før elven Nore slutter seg til den litt over 20 km før munningen. Elvens langsiktige gjennomsnittlige strømningshastighet, igjen før den får selskap av elven Nore, er 37,4 kubikkmeter per sekund. Ved sammenslåingen med elven Suir er nedslagsfeltet ca. 5 500 km2 og utslippet over 80 m3/s.


== Etymologi ==
Det irske hydronymet Bhearú er avledet fra det urkeltiske *boru- («koke, brygge»), som ville gjøre det beslektet med Borvo, den keltiske guden for mineraler og kildevann. Varianter av skrivemåter er blant annet Berbae (gen. ca. 800/830), Barowe (1522) og Barragh (1641). Klaudios Ptolemaios’ Geografike (2. århundre e.Kr.) beskrev en elv kalt Βιργος (Birgu), som kunne knyttes til det urindoeuropeiske *bʰergʰ-, «å gjemme seg», «å beskytte», med henvisning til den naturlige havnen Waterford Harbour som et tilfluktssted.


== Referanser ==


== Eksterne lenker ==
(en) River Barrow – kategori av bilder, video eller lyd på Commons 

Barrow Valley Guide
River Barrow
IWAI - The Barrow Navigation
Suir

Suir er en elv i Irland. Den er en av «De tre søstre»; de andre to er Barrow og Nore, og er omkring 183 km lang.
Elven har sitt utspring ved fjellet Borrisnoe, like nord for Templemore i Tipperary. Den renner så gjennom blant annet Thurles og Holycross. Etter at elvene Aherlow og Tar har rent inn i den vender den mot øst ved Comeraghfjellene. Den markerer grensen mellom grevskapene Waterford og Kilkenny. Deretter renner den gjennom Clonmel og Carrick-on-Suir før den når Waterford. Den møter der Barrow og renner ut i fjorden hvor Waterfords havn ligger. 
Elven er populær blant sportsfiskere, da det er mye ørret og laks i den.
Nore (elv)

Nore er en elv i Irland. Den er en av elvene som kalles «De tre søstre»; de andre to er Barrow og Suir. Nore renner inn i Barrow før den elven møter Suir i Waterford.
Elva starter i grevskapet Tipperary. Den er 140 km lang og er populær blant sportsfiskere, som får både laks og ørret i elva. I årene før den store hungersnøden i Irland 1845-1849 var det en rekke bedrifter langs elva. De gjorde seg nytte av vannet som drivkraft. Disse lå særlig mellom Kilkenny og Thomastown. Her fant man bryggerier, ullvarefabrikker, sagbruk, møller og destillerier. Like nord for Kilkenny produserte man også lin og lintøy.
Thurles

Thurles er en by i Tipperary i Irland. Den ligger ved elven Suir.
Byen er kjent som stedet hvor Gaelic Athletic Association ble grunnlagt i 1884.


== Eksterne lenker ==
Offisielt nettsted 
(en) Thurles – kategori av bilder, video eller lyd på Commons
Sexologi

For tidsskriftet med dette navnet, se SexologiSexologi er det systematiske studiet av menneskets seksualitet. Faget omfatter alle forhold omkring seksualitet, både det biologiske, psykiske og kulturelle. Feltet omfatter også sexrelaterte kriminelle handlinger.


== Faglig innhold ==
Moderne sexologi er et fag som omfatter mange spesialiteter og fag og bruker metoder og analyseteknikker fra biologi, medisin, psykologi, statistikk, epidemiologi, pedagogikk, sosiologi og kriminologi.
Faget omfatter menneskelige seksuell utvikling og utvikling av seksuelle mellommenneskelige forhold, samt tekniske forhold omkring seksuelt samkvem og manglende seksuell funksjon, og dessuten seksualitet for spesielle grupper som handikappede, barn og eldre .
Seksuelle former som sykelig seksuell fiksering, misbruk av barn/pedofili, er også del av faget.


== Historie ==


=== Sexologer ===
Se også sexologer omtalt på norsk wikipediaLista viser kjente sexologer, sexologiforskere og andre bidragsytere til faget, særlig tyske og amerikanske, ordnet etter fødselsår:

Sigmund Freud  (1856–1939)
Ernst Gräfenberg  (1881–1957)
Alfred Kinsey  (1894–1956)
Wilhelm Reich  (1897–1957)
Albert Ellis  (1913–2007)
William Masters  (1915–2001) og Virginia Johnson (født 1925) sammen som Masters og Johnson


==== Norske sexologer ====
Noen norske sexologer ordnet alfabetisk etter etternavn

Esben Esther Pirelli Benestad
Åsa Rytter Evensen
Siv Gamnes
Berthold Grünfeld
Gro Isachsen
Frida Kahlisto
Thore Langfeldt
Eva Henriette Mohn
Ken Purvis
Ola Raknes
Kristin Spitznogle
Dagfinn Sørensen
Bente Træen


== Utdanning ==
Flere høgskoler i Norge tilbyr kurs og utdanning med 60 studiepoeng beregnet for flere yrkesgrupper. Utdannelsen tar sikte på å kunne analysere pasientenes/klientenes problemer og gi råd om forandringer som kan bidra til bedring av pasientens problemer i forholdet til partner, og for å løse problemer som har sammenheng med seksuelle problemer.
Følgende yrkesgrupper er aktuelle for videreutdanning i sexologi:

Familierådgivere
Leger og psykiatere
Pedagoger
Prester
Psykologer
Sykepleiere og helsesøstre


== Kritikk ==
Sexologien tar sikte på å gi en nøyaktig beskrivelse av forskjellige seksuelle forhold, men faget er mindre fokusert på moralske anfektelser av hva som er «passende», etisk og/eller moralsk sett. 
Det har vært uenigheter mellom:

tilhengere av faget som en vitenskap,
skeptikere som mener faget invaderer et felt som bør holdes hellig og skjult,
og de som mener at fagets vitenskapelige metoder er tvilsomme.Professor i psykologi ved Universitetet i Tromsø, Bente Træen har gått ut med kritikk av de hun oppfatter som useriøse norske seksualrådgivere., deriblant Gro Isachsen,  Kristin Spitznogle og Eva Mohn. Hun uttalte at media opphøyer ukvalifiserte personer til sexeksperter.


== Se også ==
Kjønnsforskning
Nasjonalt kunnskapssenter for helsetjenesten 
Norsk forening for klinisk sexologi (NFKS)
PLISSIT-modellen


== Referanser ==
Atferd

Atferd eller adferd viser til en organismes handlinger. Atferd er også nervesystemets respons på et stimulus og utføres av muskel- eller hormonsystemet. Et menneske eller et dyrs atferd er summen av dets responser på ytre og indre stimuli. Å studere menneskers atferd er i utgangspunktet et psykologisk foretakende. Dyrs atferd studeres av etologer.
Atferden til et individ er sentral for å beskrive personligheten og omhandles innenfor vitenskapen atferdspsykologi. Pionerer innen denne vitenskapen er Burrhus Frederic Skinner og Ivan Pavlov med deres teorier innen retningen behaviorisme. 


== Se også ==
Atferdsanalyse
Atferdsbiologi
Atferdspsykologi
Atferdsvitenskap
Atferdssegmentering


== Referanser ==
Evolusjonspsykologi

Evolusjonspsykologi er en tilnærming innenfor psykologien. Det er en av flere biologisk informerte tilnærminger til moderne psykologi og undersøker psykologiske strukturer fra et moderne evolusjonært perspektiv. Evolusjonspsykologien bygger på antakelsen om at mennesket er et result av evolusjon i likhet med andre arter, og at menneskets natur dermed antas å være et resultat av naturlig og seksuell seleksjon. Evolusjonspsykologi er både en del av psykologien og en del av moderne evolusjonsteori.Evolusjonspsykologi utgjør ikke ett enkelt felt innen psykologien, men en grunnleggende metateoretisk tilnærming som kan integrere hele psykologifaget på samme måte som evolusjonsbiologi har innen biologien. Det meste av den evolusjonspsykologiske forskningen skjer innen kognitiv psykologi og sosialpsykologi.Evolusjonspsykologien vokste frem fra 1980-årene. De første årene møtte evolusjonære tilnærminger til menneskets psykologi motstand i deler av psykologifaget, men fra 1990-årene ble evolusjonspsykologi en del av hovedsporet i moderne psykologisk forskning.Evolusjonspsykologien bygger på at deler av menneskers adferd påvirkes av våre gener. Geners påvirkning på adferd må ikke forstås slik at genene determinerer visse adferdsmønstre. Man må heller forestille seg at vår genetiske arv er én av flere faktorer som påvirker tilbøyeligheter, motivasjonen, disposisjoner eller «drifter», som i sin tur kan – men ikke trenger å – resultere i en gitt adferd. Gener kan for eksempel påvirke vår hormonbalanse, slik at vi får lyst- eller lykkefølelse av noen hendelser eller stimuli, men ikke av andre. Også vår evne til å lære visse forhold kan være genetisk betinget.
Genetisk påvirkning kan altså ikke sies å stå i motsetning til kulturell påvirkning, eller til læring, men påvirker tvert imot hvilken effekt kultur kan ha (og motsatt), og hva vi er i stand til å lære.
Vi kan selvfølgelig velge å utføre mindre lystbetonte aktiviteter, eller velge å lære vanskelige forhold, men våre nedarvede tilbøyeligheter medfører at mennesker – i gjennomsnitt – utfører og/eller lærer noen aktiviteter oftere enn andre. Evolusjonspsykologer antar at det ikke er tilfeldig hvilke aktiviteter vi har enklest for å lære, eller får lykkefølelse av, men at det her er snakk om aktiviteter som hadde stor overlevelsesverdi for våre forfedre og -mødre. Det er evolusjonspsykologiens oppgave å identifisere hva tilpasningsverdien til dagens adferdsmønstre kan ha vært i vår evolusjonære forhistorie.
Ved å fokusere på slike mentale mekanismer som ligger til grunn for adferd, kan evolusjonspsykologi sies å være en videreutvikling av den humane sosiobiologien. Denne hadde hovedfokuset på atferdsmønstrene uten å gå nærmere inn på deres bakgrunn.


== Referanser ==
Cavan

Cavan (irsk: An Cabhán, «gropen/hulningen») er administrasjonsbyen i grevskapet Cavan i Irland. Byen ligger i Ulster, nær grensen til grevskapet Fermanagh Nord-Irland.Byen omgås av hovedveien N3 som forbinder Dublin (mot sør) med Enniskillen, Ballyshannon og Donegal (mot nord). I henhold til folketellingen 2016 hadde byen en befolkning på 10 914 innbyggere.Mot slutten av 1800-tallet ble byen et jernbaneknutepunkt. I dag er stasjonen nedlagt, men byen har den klart å holde på mye av industrien. Cavan har også nytt godt av flere investeringsprogrammer som har trukket ny industri dit.


== Historie ==
Cavan ble grunnlagt av den irske klansjefen og herre av Øst-Breifne, Giolla Íosa Ruadh O'Reilly, mellom 1300 og hans død i 1330. O'Reilly-familien bygde en festning i byen mot slutten av 1200-tallet. Omtrent på samme tid ble det opprettet et fransiskanerkloster i området. På 1400-tallet opprettet så Owen O'Reilly et marked på stedet, som trakk kjøpmenn fra Dublin og Drogheda. Byen fikk sitt charter av Jakob I av England i 1610.
På begynnelsen av 1800-tallet kontrollerte Farnham-familien store deler av byen, og anla en ny, bred hovedgate som fortsatt har navn etter familien. Farnham House nordvest for byen er et av de største privathusene i grevskapet. Det ble antagelig bygget i 1810, og ble formgitt av Francis Johnston fra Dublin. I senere tid har huset blitt ommbygget til luksushotell.


== Vennskapsby ==
 Jaunay-Clan, Frankrike


== Referanser ==


== Eksterne lenker ==
Offisielt nettsted 
(en) Cavan – kategori av bilder, video eller lyd på Commons 
(en) Cavan – galleri av bilder, video eller lyd på Commons
International Statistical Classification of Diseases and Related Health Problems

International Statistical Classification of Diseases and Related Health Problems  (norsk: Den internasjonale statistiske klassifikasjonen av sykdommer og beslektede helseproblemer), vanligvis forkortet ICD, er et klassifiserings- og diagnosesystem som blir utgitt av Verdens helseorganisasjon (WHO). ICD blir periodisk oppdatert. Tiende (og gjeldende) utgave er ICD-10, som ble publisert i 1994.
WHO har siden år 2000 arbeidet med en ny versjon av International Classification of Diseases, ICD-11. Den nye versjonen har tatt inn medisinske emner som mangler i ICD-10, og den blir tilrettelagt for bruk i datasystemer. Norge deltar i arbeidet med ICD-11 gjennom deltakelse i WHO. Mange forventet at ICD-11 ville bli lansert i 2016, men det har oppstått lange og uventede forsinkelser med de nye kodene. Det resulterte blant annet i, at International Headache Society (IHS) valgte å publisere ICHD-3 i januar 2018, uten at de nye ICD-11 kodene var klare. Denne utgaven skulle gi medlemslandene mulighet til å begynne planlegging av innføring av ICD-11.
ICD-11 ble introdusert til det 144. styremøtet i januar 2019, og det er meningen at de 115 medlemslandene skal begynne å rapportere etter den nye standarden fra 1. januar 2022. En av det største nyhetene for denne versjonen er en systematisk klassifisering av kliniske tilstander assosiert med kronisk smerte. Klassifiseringen er utført av International Association for the Study of Pain (IASP). Den deler kronisk smerte inn i sju undergrupper, basert på etiologi eller påvirket organsystem.


== Norge ==
I Norge settes somatiske og psykiatriske diagnoser etter dette systemet, hvor det er en kapittelinndeling.  I den norske utgaven er det 21 kapitler, hvorav de to siste inneholder særnorske koder (mulighet for beskrivelse av ytre årsaker til sykdommer, skader og dødsfall, og faktorer som har betydning for helsetilstand og kontakt med helsetjenesten). ICD-10 forvaltes av Avdeling helsefaglige kodeverk i Direktoratet for e-helse.
Direktoratet for e-helse har per i dag ikke en tidfestet plan på innføring av ICD-11 i Norge. Endringen fra ICD-9 til ICD-10 tok i Norge mellom fem og syv år og var mindre omfattende enn overgangen fra ICD-10 til ICD-11 blir.
Primærhelsetjenesten bruker en annen diagnoseliste: ICPC.


== Se også ==
Liste ICD-10 koder
DSM-IV


== Referanser ==


== Eksterne lenker ==
(en) Offisielt nettsted 
Finn kode (Direktoratet for e-helse), ICD-10, NCMP, NCSP og NCRP, BUP, ICPC-2 og ICF-CY
ICD-10 på norsk Arkivert 20. februar 2016 hos Wayback Machine. – levert av Direktoratet for e-helse.
Diagnostic and Statistical Manual of Mental Disorders

Diagnostic and Statistical Manual of Mental Disorders (DSM) er de offisielle diagnostiske kriterier for psykiske lidelser i USA. Manualen blir utgitt av American Psychiatric Association. Det er bare psykologer eller psykiatere som skal stille slike diagnoser.
Revisjonene av DSM blir indikert ved et tall som kommer etter tittelen. 5. utgave ble lansert i 2013.


== Norge ==
I Norge brukes DSM som supplement til det internasjonale klassifiseringssystemet International Statistical Classification of Diseases and Related Health Problems, som er utarbeidet av Verdens helseorganisasjon.
N3 (Irland)

N3 er en av hovedveiene i Irland, og går mellom Dublin og Cavan nær grensen til Nord-Irland. Deler av veien er oppgradert til motorveistandard, og denne seksjonen går under navnet M3.
Den starter som Navan Road i utkanten av Dublin, og går som firefeltsvei utenom Castleknock og Blanchardstown. Utenfor Dublin går den forbi Clonee, Dunshauglin, Navan og Kells før den når Cavan. Derfra går N3 over i A509 som går til Enniskillen i Nord-Irland.
Det var i 2004 planer om oppgradering av en annen del av veien. Dette er problematisk, da strekningen det dreier seg om går fordi Tara-åsen, de irske overkongenes sete. Området rundt Tara er svært rikt på arkeologiske funn, og mange frykter at en utbygging av veien kan skade Irlands kulturarv.
Bawnboy

Bawnboy er en liten landsby i Cavan i Irland. Den ligger mellom Ballyconnell og Swanlinbar, ved foten av Slieve Rushen. Landsbyen er en del av det eldgamle sognet Templeport, der St. Mogue ble født.
Den mest fremtredende bygningen er et viktoriansk arbeidshus, en del av fattigvesenet, fra 1853. Det er etterhvert kommet i en stadig mer falleferdig tilstand. 
Den irske filmen Korea fra 1994 ble tatt opp i Bawnboy.


== Eksterne lenker ==
(en) Bawnboy – kategori av bilder, video eller lyd på Commons 
Bawnboy Workhouse
Kingscourt

Kingscourt, historisk kjent som Dunaree (irsk: Dún an Rí, «kongens festning») er en by i grevskapet Cavan i Irland. Den ligger i den østlige delen av grevskapet, nær Carrickmacross i grevskapet Monaghan. Den ligger nær grensen Cavan-Meath. Byen ble grunnlagt nær stedet for den gamle landsbyen Cabra, av Mervyn Pratt, mot slutten av 1700-tallet, og ble fullført av broren hans, pastor Joseph Pratt. I henhold til folketellingen av 2016 har byen en befolkning på 2 499 innbyggere.


== Historie ==
Cabra Castle er navnet gitt til to bygninger, det ene nå ødelagt, det andre er et slott som nå benyttes som et luksushotell. De er i nærheten av grenda Cabra, som er svært nær Kingscourt ved R179-veien (lokalt kjent som Carrickmacross Road). Cabra Castle ble bygget tidlig på 1800-talleti nygotisk stil. Slottet ble opprinnelig kalt Cormey Castle og ble bygget på stedet for et tidligere Cormey Castle som hadde blitt ødelagt under Oliver Cromwells krig og erobring av Irland (1649–1653). Slottet har på 2000-tallet blitt restaurert og utvidet og er nå et firestjerners hotell som er populært for bryllup.


== Arkitektur ==
Den lokale katolske kirken, som ligger høyt over byen, har glassmalerier fra 1940-årene av den anerkjente irske kunstneren Evie Hone, som også sørget for design for Eton College Chapel i England.


== Referanser ==


== Eksterne lenker ==
(en) Kingscourt – kategori av bilder, video eller lyd på Commons
Virginia (Irland)

Virginia (irsk: Achadh an Iúir, «barlind-feltet») er en by i grevskapet Cavan i Irland. Den ble grunnlagt under bosetningen i Ulster på 1600-tallet som en plantasjeby, men har nå både lokal industri og pendlerboliger. Den fikk sitt engelske navn etter Elisabeth I av England, The Virgin Queen («Jomfrudronningen» ettersom hun var ugift). Omkring 6 km utenfor byen ligger Quilca House, hvor Jonathan Swift skal ha oppholdt seg og skrevet deler av sin roman Gullivers reiser. Den ligger ved hovedveien N3 mellom Navan og Cavan by, og inntil Lough Ramor. I henhold til folketellingen av 2016 har byen en befolkning på 2 648 innbyggere.


== Økonomi ==
På 2020-tallet oppfattes Virginia hovedsakelig som en sovekommune med sin nærhet til større handelsbyer øst og vest, den lokale industrien består hovedsakelig av jordbruk og melkeforedling ved den lokale Glanbia-fabrikken (tidligere Virginia Milk Products), som produserer skummetmelkpulver og krem for det verdenskjente merket Baileys Irish Cream (fløte-likør). Andre lokale produsenter er blant annet Fleetwood-merket av malingsprodukter.


== Vanlige etternavn ==
De vanligste etternavnene i Virginia som ble nedtegnet under folketellingen for 1901/1911 var: Kellett, Fitzsimons, Sheridan, Smith, Reilly, Carroll, O'Reilly, Lynch, Brady, Reynolds, Duffy, Hopkins, Soden, McNamee, Preston, McEnroe, Skelly. Et nedsted for slektsforskning lister følgende etternavn som mest vanlige: Reilly, Smith, Brady, Lynch, McCabe, Clarke, Farrelly, Maguire, Sheridan og Galligan.


== Referanser ==


== Eksterne lenker ==
Offisielt nettsted 
(en) Virginia, County Cavan – kategori av bilder, video eller lyd på Commons
American Psychiatric Association

American Psychiatric Association er en fagorganisasjon som organiserer amerikanske og internasjonale leger som har spesialistutdanning i psykiatri, altså psykiatere. Organisasjonen utgir ulike hefter og foldere, og blant de viktigste publikasjonene er diagnosemanualen DSM. DSM kategoriserer og klassifiserer psykiske lidelser, og gir retningslinjer for hvordan disse skal diagnostiseres. 


== Eksterne lenker ==
(en) Offisielt nettsted 
(en) American Psychiatric Association – kategori av bilder, video eller lyd på Commons
Erotikk

Erotikk (gresk: ἔρως, eros; «begjær») er en kvalitet som fører til seksuelle følelser, men også en filosofisk betraktning vedrørende estetikken for seksuelt begjær, sensualitet og romantisk kjærlighet. Denne kvaliteten kan bli funnet i enhver form for kunst, inkludert maleri, skulptur, fotografi, drama, film, tegninger, musikk eller litteratur. Det kan også bli funnet i reklame. Begrepet erotisk kan også referere til en tilstand av seksuell spenning eller opphisselse, eller forventning om seksuell aktivitet, en pågående seksuell impuls, begjær, eller tankemønster.
Som den franske romanforfatteren Honoré de Balzac pekte på, erotikk er avhengig ikke bare av den enkeltes seksuelle moral, men også kulturen og tidsepoken som den enkelte befinner seg i.Ordet «erotikk» er avledet fra guden Eros i gresk mytologi, en gresk kjærlighetsguddom. Eros er ett av fire ord på gammelgresk som på norsk kan bli oversatt eller gjengitt som kjærlighet. De andre tre er storge, filia og agape. For antikkens grekere refererte eros til «intim kjærlighet», eller «romantisk kjærlighet»; storge til «familiekjærlighet», filia til «vennskap» som en form for kjærlighet, og agape til en «uselvisk kjærlighet», eller «nestekjærlighet» som det er oversatt til kristne skrifter (fra latin caritas, ømhet/kjærlighet).


== Se også ==
Seksualitet
Sensualisme
Erotisk kunst
Erotisk dans


== Referanser ==
Gaeltacht

Et gaeltacht (flertall gaeltachtaí) er et område i Irland hvor irsk er offisielt anerkjent som majoritetens førstespråk. Konseptet ble først innført under Den irske fristaten som en del av myndighetenes plan om å gjøre irsk til Irlands offisielle språk.
Det bor omkring 85 000 mennesker i disse områdene, som spesielt er konsentrert i Donegal, Mayo, Galway, Kerry og Cork. Det finnes også mindre gaeltachtaí i Waterford og Meath.
I disse områdene er irsk administrasjonsspråk og det viktigste undervisningsspråket i skolene, skilt har normalt kun irsk tekst (ellers i landet er de engelskspråklige eller tospråklige) og det er gjort andre tiltak for å fremme språket.
På regjeringsnivå har Department of Community, Rural & Gaeltacht Affairs ansvar for områdene. Departementet fører blant annet tilsyn med Údarás na Gaeltacht og andre offentlige organer som virker i gaeltachtaí. 

Den irskspråklige radiokanalen til Raidió Teilifís Éireann heter Raidió na Gaeltachta, og er spesielt rettet inn mot disse områdene i sitt utvalg av nyheter og andre programmer. Det er også en egen irsk fjernsynskanal, TG4, som sender fra Galway. 
I Skottland har man tilsvarende regioner, som på skotsk gælisk heter Gaidhealtachd, og i Wales heter de walisiskspråklige områdene Y Fro Gymraeg på walisisk.


== Eksterne lenker ==
Department of Community, Rural & Gaeltacht Affairs
Údarás na Gaeltachta
Kart over gaeltachtaí
Galway

Galway (City of Galway, Gailimh) er administrasjonsbyen i Galway i Irland. Den er også utskilt fra grevskapet som et selvstyrt grevskapsdistrikt.
Byen er kjent som «stammenes by», fordi den i sin tidligste historie ble bygget opp av fjorten keltiske stammer eller klaner: Athy, Blake, Bodkin, Browne, Darcy, Deane, Font, French, Joyce, Kirwin, Lynch, Martyn, Morris og Skerrett.Galway er kjent for tollbygningen, som er en kjent turistattraksjon.


== Kommunikasjon ==
Tre av de nasjonale hovedveiene går til Galway: N17 fra nord (Tuam, Sligo og Donegal); N6 fra øst (Athlone og Dublin) og N18 fra sør Shannon, Limerick og Cork). Byen har også jernbaneforbindelse med Dublin og andre byer.
Galway Airport har flyvninger til flere destinasjoner på De britiske øyer, og Shannon International Airport ligger omkring 90 minutters kjøring unna. 
Elven Corrib renner fra Lough Corrib og ut i havet i Galwaybukten. 16 km vest for byen ligger An Spidéal.


== Bilder ==

		
		


== Referanser ==


== Eksterne lenker ==
Offisielt nettsted 
(en) Galway – kategori av bilder, video eller lyd på Commons 
(en) Galway - Gaillimh – galleri av bilder, video eller lyd på Commons 
(en)  Galway hos Wikivoyage